khistorydata/jeongjo-sjw-relations huggingface dataset:
정조 13년
李書九以義禁府言啓曰時囚皆令草記勘放事命下矣時囚罪人徐琢修忠淸監司權啓本據宣惠廳粘目內本州稅船一隻七月初七日戌時沈沒於泰安郡松峴里前洋漕運事體何等嚴重而裝發未免晩時船隻亦不完固至有臭載之患令該府拿問處之罪取考律文則大典通編漕轉條有曰發船過限守令奪告身大明律不應爲條有曰凡不應得爲而爲之事理重者杖八十制書有違條有曰凡奉制書有所施行而違者杖一百名例有曰二罪俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖矣徐琢修從重論杖一百收贖告身盡行追奪放李國培黃海兵使孫相龍狀啓內日前李國培之姪子爲見其叔來到城門而守門軍官不知其爲誰不爲許入則國培之姪全恃少壯氣習冷看關防城門之禁不言乃叔之姪但以自己威力凌踏突入而及其莫可奈何而直言之然後守門軍官始知其虞候之姪而許其入來則其所帶奴子怒其見塞於不知之前甘心售感於旣入之後突犯于守門軍官扶曳蹴打衙奴之毆打官人元是駭痛之事而奴隷之於帶將牌之軍官亦有間隔故以比軍官倍治之意言于虞候矣畢竟聞之則軍官則決棍七度衙奴則決笞九度故捉入虞候之兵校責其輕重相反公私易處之失則以此爲怒離出私次一邊呈辭一邊請謁而不拜于虞候之拜席拜坐于將校輩參現處似乞似怨如醉如狂手執其帶佯作解帶之樣曰此帶一解無所關係强示難制之狀閫營將幕之官與他自別駭妄之擧至於此極有不可一任循便抛棄體統其罪狀令攸司稟處追後狀啓內國培聞新虞候下批消息捉入其時守門軍官分付內吾之落職出於汝矣不許吾姪入城之致決棍十五度啓聞之下私治啓聞中擧論之人者萬萬驚悚雖已遞職不及交印之前則猶是臣營虞候也此等事面不敢任他急送執事以此事面傳言使之停棍仍使捉來其家僮欲爲囚禁則脫衣拔劍乘醉肆氣或擬刃於其腹或向人而欲刺極其危凜身爲官長拔劍作亂者實是世變如此鄙賤狂悖之擧前所未有之事其罪狀令攸司稟處罪取考律文則大明律公差人欺凌官長條有曰凡公差人員在外不循禮法欺凌守禦官者杖六十大典通編濫刑條有曰軍務外用棍者以濫刑律論濫刑者杖一百徒三年名例有曰二罪俱發以重者論大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李國培從重論杖一百收贖告身盡行進奪原春道淮陽府銀溪驛徒三年定配金爔平安監司鄭昌聖狀啓內朔州府囚推罪人金浩哲允哲守哲等令六月二十八日符同鎖匠破碎柳杻獄門與鎖匠奴㐏金一時逃走尋常罪囚之越獄尙爲可駭況此罪人干犯至重已經狀聞亦幾輸款方欲啓請正法之際有此逃躱之變法綱所在萬萬驚駭該府之不能申飭守直以至於三囚之一時逃逸事未前聞其罪狀令攸司從重稟處罪取考律文則大典通編逃亡條有曰死罪逃亡邑守令先罷後拿依律定罪大明律主守不覺失囚條有曰獄卒不覺失囚者減囚罪二等司獄官典減獄卒罪三等大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖矣金爔囚罪減五等杖七十收贖告身盡行追奪忠淸道稷山縣成歡驛徒一年半定配而以狀啓內辭意具罪目依例發遣府書吏羅將押送于各其配所何如傳曰允徐琢修則赴任屬耳罷職放送李國培則如有功議各減一等金爔則已捉納勿論未捉納功議區別減等發配可也
정조 13년
李書九以義禁府言啓曰徐琢修杖一百收贖告身盡行追奪李國培杖一百收贖告身盡行追奪徒三年定配金爔杖七十收贖告身盡行追奪徒一年半定配事照律草記批旨內徐琢修則赴任屬耳罷職放送李國培則如有功議各減一等金爔則已捉納勿論未捉納功議區別減等發配事命下矣徐琢修罷職放送金爔逃失三罪人已皆捉納云勿論放送李國培十二代祖恕長敵愾功臣云功減一等杖九十收贖徒二年半定配而卽者國培呈狀內其父年今七十無兄弟獨身云故取考律文則大明律犯罪存留養親條有曰凡祖父母父母老疾應侍家無以次成丁者若犯徒流收贖存留養親云矣李國培徒二年半定配以親年七十依法典收贖告身盡行進奪何如傳曰允定配旣收贖功議減等以告身中施行可也
정조 13년
刑曹啓目粘連平安監司鄭昌聖旣已遲晩所當照律是白乎矣係是二品職上裁何如判付啓欲待漂女之結案始釋冤夫之誤罹則彼獄中恣意亂奔者囚徒犴卒人盡夫也方且樂止何心輸款況旀狀題之旣云體重旋曰勿訴當句內首尾橫決此道臣遇事信口素是其自來病痛而身居按道之任忽於承流乃爾不可循例照律而止爲先越俸三等此後段惕念抖擻無或如前疎率事嚴飭行會爲旀成獄是在前道臣段置旣有不報聞之失不可以同推狀題之快活全然無論推考爲良如敎
정조 13년
己酉八月十六日卯時上御誠正閣右副承旨與禁府都事鄭宗魯入侍時右副承旨閔台爀假注書趙台榮記注官金鳳顯記事官李相璜一提學金鍾秀禁府都事鄭宗魯以次進伏訖上命宗魯奏職姓名宗魯仰奏記上曰年今幾何宗魯曰五十二歲矣上曰爾是故副學奉祀孫耶宗魯曰然矣上曰故副學文集刊行外又有家藏文蹟乎宗魯曰家有所藏矣上曰使卽持來自政院入之可也上曰副學後連有冠冕乎宗魯曰臣之高祖爲諮議曾祖經縣監祖父參奉矣上曰爲人了了比李埦猶有差勝矣鍾秀曰爲人與家世俱極好矣上曰故副學有諡號乎宗魯曰初以文肅爲諡肅廟朝改以文莊矣上曰列聖朝或有致祭之事耶宗魯曰先祖三年內特有致祭之命矣命宗魯先退上曰左副承旨同副承旨入侍出榻敎賤臣承命出傳左副承旨洪仁浩同副承旨李壽咸進伏上敎壽咸曰承旨是八達山主人乎壽咸曰臣十二代祖始入我朝居在八達山而至今相傳矣上曰近代冠冕何如壽咸曰自十二代祖至于臣身或有幼學而不絶冠冕矣上曰李運恒猝遷五葬雖有自朝家助需之物能無難便之心耶壽咸曰運恒雖甚貧殘旣蒙賜需之典已盡遷移矣上曰八達案山卽光敎山乎壽咸曰然矣鍾秀曰臣方兼管軍門於軍門服色事有仰達者矣各軍門服色之如常當初兵判引癸丑啓下節目陳達出擧條之後其所擧行多與擧條相左今番擧動時領軍大將與校卒或着淺淡軍服或去紅袖與象毛孔雀羽事甚怪駭軍門服色有關師律除非朞服重制之時則如常擧行自是法制況緦制本是輕服而該曹引舊例啓下之後乃有此違式之事不察之失在所難免當該兵曹堂上從重推考此後一依啓下節目擧行之意使之嚴飭何如上曰依爲之出擧條上曰進御加味養胃湯一貼煎入出榻敎命退諸臣以次退出
정조 13년
己酉八月十六日辰時上御重熙堂左承旨入侍時行左承旨徐鼎修記事官徐有聞李相璜金祖淳以次進伏訖上曰京畿監司入侍出榻敎賤臣承命出與京畿監司徐有防偕入進伏命書傳敎曰今番遷園時果川水原扈衛軍及斥堠伏兵時値隆冬預給糧料經夜時給饋粥次而服着各別申飭如有呵凍之患守摠兩使京畿監司雖免其責自地方官亦當別般勘罪以此嚴飭又命書傳敎曰今番遷園時誌文依永陵戊申墓誌御製親書入石之聖敎爲之誌石前期入之櫃子則令都監先爲造成事分付又命書傳敎曰今番浮橋之役可用百餘艘兵防船及津船官船足以相當且必餘裕至於畿邑捉船雖不爲亦無妨而特以備豫之意姑從該堂言擧行決知其還卽解送分定船隻數爻比前例減三分一大抵船人之受弊不在於捉船之多寡操縱之弊惟任執放之際今聞畿伯言差員以通津楊根差定云通津倅則素知勤勵頗欠氣力難保其十分束濕至於楊根長杠木運致時捉船猶有不察吏奸之弊至入於摘奸史官之書啓姑欲更觀來頭處分而外此領付各邑捉放之際其弊亦奚異此乎今欲前期別遣御史分路下送以考守令勤慢奸弊有無一有犯科依畿伯入侍時筵敎隨現嚴繩斷不可己事係本園之役雖一夫一丁不欲受弊況以船爲業者獨非吾民乎今此先甲之令意在期無刑令廟堂措辭嚴飭如是而不謹守令姑捨是先自道伯難免重勘以此一體嚴飭又命書傳敎曰左承旨左副承旨許遞前望單子入之待下批牌招察任有防曰今此遷園時一路大橋五處內一處分定近邑四處以東西郊橋契所儲之材方將移設而今番橋廣此前制加爲二把許各所橋梁當依此添補造作矣元間架外添補物力及移運馬貰等價竝爲依定式會減則民弊經費自當減半以此擧行事甚便宜故敢此仰達矣上曰依爲之出擧條命退諸臣以次退出
정조 13년
己酉八月十六日午時上御重熙堂左承旨入侍時左承旨趙衍德假注書趙台榮記事官李相璜金祖淳以次進伏訖上曰提調持湯劑入侍出榻敎賤臣承命出傳提調徐有隣奉湯劑進伏上進御訖命書傳敎曰內閣政院玉堂問安以日次爲之云再明日問安勿爲之事分付命退諸臣以次退出
정조 13년
己酉八月十六日申時上御重熙堂右承旨入侍時右承旨李書九假注書趙台榮記注官金鳳顯記事官李相璜以次進伏記上命書傳敎曰今日始考各陵石物制度數爻多有參差大體則同至於屛風欄干石寧陵以後皆命勿用昭儉之聖德非不仰認而辛亥遷陵旣有仍舊用之之已例似因舊長陵石物用屛風石故耳今番欲效盡誠之意且據遷陵時仍用之例屛風石及瓦簷裳石雖用之欄干石則祛之此蓋爲遵受敎不敢如式也此後陵役萬一不識予本意之如此謬引今番之例用屛風欄干瓦簷裳石等物則是自予違越受敎也屛風石所關各種石物切勿更用以此傳敎詳載戶禮曹謄錄仍又揭板於長生殿東正庫新園設合園之制穴前後石物排設處甚狹窄今玆考出之擧專爲是耳屛風石外石物一遵光陵制度以魂遊石一坐長明燈一坐望柱石一雙文武石各一雙羊馬虎石各一雙磨鍊排設事令園所都監知悉如是磨鍊則排設之際務宜稍前竝須知悉事下諭命退承史以次退出
정조 13년
行都承旨趙尙鎭未肅拜左承旨李書九坐直右承旨閔台爀病左副承旨尹㬦未肅拜右副承旨鄭大容坐同副承旨李壽咸坐直注書徐有聞仕一員未差假注書趙台榮仕直事變假注書鄭履綏仕
정조 13년
藥房都提調李在協副提調金載瓚啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候爲宜臣等不任區區夏慮敢來問安竝此仰稟答曰知道卿等不必入侍矣
정조 13년
李壽咸啓曰大司憲趙鼎鎭執義李運彬掌令李秉喆持平柳畊趙恪呈辭掌令閔彝顯在外監察茶時之意敢啓傳曰知道
정조 13년
鄭大容啓曰禁衛營將官來言今日本營軍兵日次私習云矣敢啓傳曰知道
정조 13년
鄭大容啓曰御營廳將官來言今日本廳軍兵日次私習云矣敢啓傳曰知道
정조 13년
鄭大容啓曰來二十一日朝參日次而國忌齋戒相値頉稟之意敢啓傳曰知道
정조 13년
李壽咸啓曰來二十一日輪對日次而國忌齋戒相値頉稟之意敢啓傳曰知道
정조 13년
李書九啓曰左副承旨閔台爀今日不爲仕進卽爲牌招何如傳曰待明朝牌招
정조 13년
傳于李書九曰都承旨許遞前望單子入之待下批牌招察任
정조 13년
兵曹口傳政事副司直金載瓚
정조 13년
傳于鄭大容曰同副承旨入侍
정조 13년
承旨前望單子入之趙尙鎭尹㬦落點
정조 13년
以平安監司啓本罪人印方信原文案謄啓事傳于李壽咸曰停刑已久則以依例訊推樣爲說者難免爽誤不可以四件內事仍以無懲印方信父擊錚人治罪放送事分付
정조 13년
兵曹以趙圭鎭爲訓鍊都監中軍
정조 13년
鄭大容以遷園都監都提調意啓曰內下疋緞祗受後別單書入之意敢啓傳曰知道
정조 13년
鄭大容以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 13년
己酉八月十七日巳時上御重熙堂右承旨入侍時右承旨李書九假注書趙台榮記注官白慶楷金鳳顯以次進伏訖上命書傳敎曰補土之役幾許爲之而案對三珠中大珠因民家之在珠下不無曾前用土之事比前稍低問于地師不可不加築鋪莎草小二珠亦然加築尺數與地師相議停當後始役形止狀聞事下諭于園所都監上曰此傳敎卽爲下諭可也上曰進御加味養胃湯一貼煎入出榻敎命退承史以次退出
정조 13년
己酉八月十七日酉時上御重熙堂同副承旨入侍時同副承旨李壽咸假注書趙台榮記注官白慶楷金鳳顯待敎金祖淳以次進伏訖上命書傳敎曰左承旨許遞與都承旨未差之代前望單子入之待下批牌招察任又命書傳敎曰承旨房仍又命書傳敎曰政官待開門牌招開政命退承史以次退出
정조 13년
行都承旨趙尙鎭坐行左承旨尹師國坐直右承旨未差左副承旨未差右副承旨鄭大容坐直同副承旨未差注書徐有聞仕一員未差假注書趙台榮仕直事變假注書鄭履綏仕
정조 13년
藥房都提調李在協提調徐有隣左承旨李書九啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定繼進湯劑爲宜臣等不任區區憂慮敢來問安竝此仰稟答曰知道
정조 13년
鄭大容啓曰大司憲趙鼎鎭執義李運彬掌令李秉喆持平柳畊趙恪呈辭掌令閔彝顯在外監察茶時之意敢啓傳曰知道
정조 13년
傳于趙尙鎭曰右副承旨入侍
정조 13년
傳于鄭大容曰都廳入侍
정조 13년
鄭大容啓曰吏曹判書金鍾秀參判李秉鼎參議李祖承牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰參議只推與判書參判更卽牌招
정조 13년
以右承旨閔台爀牌不進罷職傳旨傳于趙尙鎭曰聞有實故許遞前望單子入之待下批牌招察任
정조 13년
鄭大容以吏批言啓曰掌苑署別提玄㷞當初報仕之時不有定式瞞報朔數以至遽通仕路事之可駭莫此爲甚國體所在不可仍置掌苑署別提玄㷞汰去何如傳曰允
정조 13년
鄭大容以吏批言啓曰司僕寺正權裕呈狀內矣身疾病沈劇無差復之望而新恙復添不省人事宛轉床席萬無供職之勢斯速入啓變通云今姑改差何如傳曰允
정조 13년
有政吏批判書金鍾秀病參判李秉鼎參議李祖承進右副承旨鄭大容進以尹得弘爲敦寧都正李敬心爲禮曹佐郞李晩祥爲禁府都事具文行爲典籍尹孝儉爲博川郡守
정조 13년
兵批判書具允鈺進參判申應顯入直參議朴宗岳參知洪文泳病行都承旨趙尙鎭進以尹塾爲知事徐有建爲都摠經歷崔光魯爲慶熙將金二根爲德浦僉使金命峻爲平壤中軍同知單李元盛僉知單洪秉殷金恒柱梁就河副護軍韓後裕副司直尹塾趙德洙元啓英李勉兢趙衍德洪仁浩曺遠振趙興鎭副司果成種仁
정조 13년
鄭大容以兵批言啓曰五衛將李溆身病猝重勢難供職內禁衛將李栢然方帶宣傳官之任以職務相務俱爲呈狀乞遞不可强令察任五衛將李溆內禁將李栢然竝今姑改差何如傳曰允今日政差出
정조 13년
兵批再政以李基成爲內禁將柳載河爲五衛將
정조 13년
傳于鄭大容曰左承旨入侍
정조 13년
吏曹口傳政事以張鉉佐爲三和府使
정조 13년
傳于鄭大容曰近日政院多有擧行稱以右位坐直惟意規避屢勤飭敎之下極爲駭然當該承旨竝禁推其代前望單子入之待下批牌招察任
정조 13년
鄭大容啓曰當該承旨竝禁推事命下矣左承旨李祖承右承旨李書九依定式遞差傳旨捧入之意敢啓傳曰知道
정조 13년
承旨前望單子入之尹師國曺允大落點
정조 13년
傳于鄭大容曰坐直承旨與都廳李益運入侍
정조 13년
以宣陵忌辰祭獻官單子傳于尹師國曰莫重文字有考出之役而忽地差祭萬萬駭然然則因此其可停役乎當該堂上爲先從重推考享吏令該曹各別科罪該堂雖未及聞之政院之捧入尤爲駭然當該承旨罷職在院承旨竝遞差
정조 13년
以園所都監狀啓與二提調往復相議意見相合別無各自陳列事傳于鄭大容曰依狀請施行事回諭
정조 13년
以江華留守狀啓本府礴石分載船輸納于園所都監後勤勞校吏後錄馳啓事傳于鄭大容曰浮礴監官朴應榟金慶毅本營將校陞差仍以木布各別施賞色吏金源祐李忠國米布各別從厚施賞領運差使員龍津萬戶兪漢宗今日政差出德浦僉使望筒勿施仍爲陞差口傳下批除朝辭赴任監官朴世杓金鍊聲本營將校陞差仍以木布各別施賞色吏金百祿米布各別從厚施賞依此書下分等施賞後後錄狀聞事回諭
정조 13년
以殯所進去郞廳尹光碩李恒演別工作監役李顯民拿處傳旨傳于鄭大容曰李恒演分差屬耳亦非元劃郞廳何可混捧傳旨分揀當該承旨推考
정조 13년
以尹光碩李顯民囚單子傳于鄭大容曰分揀
정조 13년
鄭大容以刑曹言啓曰遷園都監殯所進去別看役令攸司從重科治事命下矣別看役卞世義曾經僉使係是朝官移義禁府處之何如傳曰分揀
정조 13년
以園所都監狀啓鐵物令各該營門加數輸送事傳于鄭大容曰依狀請施行事回諭
정조 13년
己酉八月十八日卯時上御誠正閣藥房入診都監堂郞同爲入侍時都提調李在協提調徐有隣左承旨李書九記事官徐有聞記注官白慶楷金鳳顯待敎金祖淳醫官徐命緯李春敷金光國卞觀海李翊臣同副承旨李壽咸假注書趙台榮都廳李晩秀以次進伏訖在協曰膈間往來之候果有差勝之勢乎上曰別無差減之節矣在協曰令醫官診候宜矣上曰診候則姑置之只令醫官議進當劑好矣命緯等曰診候之前恐不可遽議湯劑矣上曰大體諸症與昨一樣矣命緯曰養胃湯限二貼更爲進御恐合得宜矣上曰養冒湯中減便香附加縮砂似好矣命緯曰果如聖敎誠好矣上曰進御加味養胃湯前方中便香附減五分加縮砂七分煎入出榻敎上敎有隣曰誌石鐫刻見方時急石材如已鍊磨今日入之可也有隣曰今已鍊整依下敎當入之矣上曰上樑文何當正書耶有隣曰疋緞今若內下卽當正書云矣上曰草圖書先使曺允亨書之魂遊石坐向及十二方所鋪石篆字使尹東暹書之可也上曰卿於昨日旣見園所工役方至何境耶有隣曰香大廳簷補閣今纔立柱而椽木若附於本簷下則或有卑低之慮若高於本簷上則落水之筒勢將懸之其在愼審之道不無方便之慮諸議以爲從屋上樑子添作草家渾成一脊則水道自當順下事係稟定故敢此仰達矣上曰誠如卿言勢當跨樑而造成以外面看之豈不有駭乎晩秀曰此與殿閣有異矣上曰雖異殿閣其在觀瞻當如何莫重愼審之地寧爲此有駭之擧乎該監役官等不可無罪矣仍命書榻敎曰遷園都監殯所進去郞廳別工作竝拿處別看役令攸司從重科治晩秀曰布城排立處今己立標而計其內外排設所入布帳則三百五浮足可當之矣上曰馬場內道路極爲平坦實合靷路而肅廟朝行幸時及先朝行幸時皆遇風雨予於己亥行幸時亦値雨水雖皆偶然何足爲拘而至於今番克審克愼之道不必從此路作行擬待躬審道路後欲爲決定而愼節尙未差減未知何以爲計矣在協曰聖候尙此彌留臣等不勝焦悶豈可此時復爲動駕乎有隣曰路祭當以何處磨鍊乎上曰紅箭門外奉大轝所仍行路祭似好矣有隣曰誠好矣上敎晩秀曰祭圖式更爲停當以入可也上曰都承旨入侍出榻敎賤臣承命出傳行都承旨趙尙鎭進伏上曰向日政副學望趙鼎鎭依前擬入而獨於卿見拔事甚可怪矣在協曰俱是同堂則事當同爲見枳而今則一爲一否未知其有甚賢愚而然耶事涉如何矣上曰趙興鎭則已復於承旨望中而獨不付軍銜亦何故也書九曰伊時兵曹堂上洪文泳不爲許付云矣上曰尹師國則近始落空矣在協曰然矣上曰事之可駭孰有甚於此乎朝廷用人豈以義絶之七寸壻有此枳塞之擧乎且若以親切見枳則伊時之人孰不相知乎在協曰聞鄭澤孚認以爲親壻故有所云云矣命退諸臣以次退出
정조 13년
己酉八月十八日辰時上御重熙堂右副承旨入侍時右副承旨鄭大容假注書趙台榮記事官李相璜金祖淳一提學金鍾秀以次進伏訖上曰京畿監司入侍出榻敎賤臣承命出與京畿監司徐有防偕入進伏上曰果川水原宿所所用器皿當自內下之分付該邑使之依此擧行仍爲藏置以爲永久仍用之地可也今番行幸時雖一釜一錡不欲取用於民間使之貽弊畿伯以此知悉至於新園所所用器皿分付外都監盡爲造成以爲進排而用後則園官主管永作本園祭享時所用之器可也有防曰竝依下敎當分付矣上敎鍾秀曰卿近見兵判乎鍾秀曰兵判送言於臣曰軍兵服色着以如常之意分付各營而各營不善擧行以致淡色之改着云矣上曰不飭之失在於兵判原其罪雖罷職亦無所辭矣鍾秀曰然矣上曰禮者卽天理之節文聖人制禮之本意豈無所由乎蓋爲人子者心雖無窮禮則有限故哀毁與服制無得踰節而今番服色過違防範雖由無識見之致若復違越界限則將至何境且予心寧或不及渠輩耶予之所御戎服則當用黑帶卿今兼管軍門何不申飭耶鍾秀曰果如聖敎矣今此緦制已極其服外此加之以素軍服尤不成說矣上曰向者副學望趙尙鎭何獨見拔耶鍾秀曰趙鼎鎭趙尙鎭與偉賊俱是同堂雖未知有甚委折而其間果不無分槪之端故果爲拔望矣上曰今政見窠幾何鍾秀曰只有數三窠而參判參議今旣入來臣之母病自昨添劇方欲徑歸私次矣上曰唯命書榻敎曰三和府使有闕之代令該曹口傳差出命退諸臣以次退出
정조 13년
己酉八月十八日午時上御重熙堂左承旨與戶曹判書入侍時左承旨李祖承假注書趙台榮記事官李相璜金祖淳檢校直閣徐鼎修戶曹判書徐有隣以次進伏訖上命書傳敎曰凡有政命除非當日爲之則牌出承召之後無得懸病而今見政官書啓判堂之懸病難免違式當該堂上該房承旨推考有隣曰遷園時道路旣承朝筵下敎當以踏十里前路決定矣上曰馬場內道路事雖皆偶然今此愼審之道何必以此作行乎有隣曰聖敎誠然矣命祖承書公事判付訖命退諸臣以次退出
정조 13년
己酉八月十八日酉時上御重熙堂坐直承旨與都廳入侍時右副承旨鄭大容假注書趙台榮記注官白慶楷記事官李相璜都廳李益運以次進伏訖上曰今日所役何事益運曰方建香大廳添補閣矣上曰初何以屋上加屋議定耶益運曰諸議皆以爲若懸水筒則恐有未安之端誤爲經紀矣上曰雖以倚廬之制言之寧有屋上加屋之事耶益運曰果不善爲矣上曰假家亦爲始役耶益運曰假家合爲百餘間而自今日始爲立柱矣上曰內都監工役今幾垂訖乎益運曰長杠木亦已鍊治其餘別無爲役矣上曰今日園所進去堂上誰也益運曰李在簡方守直矣上曰隧道閣外夜必巡察事各別申飭可也命退諸臣以次退出
정조 13년
行都承旨趙尙鎭坐行左承旨尹師國坐右承旨李鼎運牌不進左副承旨李敏采坐右副承旨金履成坐直同副承旨曺遠振坐直注書徐有聞仕一員未差假注書趙台榮仕直事變假注書鄭履綏仕
정조 13년
藥房都提調李在協提調徐有隣副提調趙尙鎭啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候爲宜臣等不任區區憂慮敢來問安竝此仰稟答曰知道卿等不必入侍今旣向差逐日問候亦不必爲之矣
정조 13년
尹師國啓曰大司憲趙鼎鎭執義李運彬掌令李秉喆持平柳畊趙恪呈辭掌令閔彝顯在外監察茶時之意敢啓傳曰知道
정조 13년
尹師國啓曰禁衛營將官來言今日本營軍兵日次私習云矣敢啓傳曰知道
정조 13년
尹師國啓曰御營廳將官來言今日本廳軍兵日次私習云矣敢啓傳曰知道
정조 13년
傳于趙尙鎭曰左承旨入侍
정조 13년
傳于趙尙鎭曰園所都監回諭有此大段做錯當該承旨罷職
정조 13년
趙尙鎭啓曰新除授右承旨曺允大時在咸鏡道慶興地斯速乘馹上來事下諭何如傳曰許遞與未差之代前望單子入之待下批牌招察任
정조 13년
承旨前望單子入之金履成曺遠振安廷玹落點
정조 13년
趙尙鎭啓曰新除授右副承旨安廷玹時在咸鏡道鐘城地斯速乘馹上來事下諭何如傳曰許遞前望單子入之待下批牌招察任
정조 13년
承旨前望單子入之李鼎運李敏采落點
정조 13년
傳于金履成曰右副承旨入侍
정조 13년
以文臣朔試射試官望單子傳于尹師國曰係是不關緊之事今番姑停
정조 13년
禁府照目前承旨李祖承李書九等矣近日政院多有擧行稱以右位惟意規避屢勤飭敎之下極爲駭然罪各笞五十收贖解見任別敍竝只私罪奉敎分揀放送爲良如敎
정조 13년
兵曹口傳政事副司直李書九鄭大容
정조 13년
金履成以吏曹言啓曰今此遷園時曾經春坊挽章製述官抄啓中判敦寧府事尹東暹啓下矣追考本曹政案則己卯閏六月十六日政文學除授卽尹光暹而曹吏謄出文書中光字誤書以東字故未及躬檢原案一依本草書入致有此大段錯誤原單子中判敦寧府事尹東暹付標以入臣則惶恐待罪之意敢啓傳曰知道卿則推考
정조 13년
尹師國以摠戎廳言啓曰本廳右部千摠金璿右司把摠曺翰振身病猝重勢難察任竝改差何如傳曰允
정조 13년
金履成以義禁府言啓曰三和府使申大偀咸從前府使金聖和令該府拿來嚴勘事傳旨啓下矣申大偀時在任所金聖和以平壤中軍亦在任所云依例發道府書吏交代後竝拿來何如傳曰允
정조 13년
己酉八月十九日卯時上御誠正閣左承旨入侍時行左承旨尹師國假注書趙台榮記注官白慶楷記事官李相璜以次進伏訖上命書公事判付訖上曰卿以趙時俊連査見枳云寧有如許事理乎予亦近始詳聞則尤不成說矣師國曰臣亦不知其見枳之故矣上曰今除承宣亦是予意之有在而曾於完伯之越點卽伊時人言之囂囂故爲其息鬧之意也卿或諦悉否卿子則入於守令望故果爲持點矣師國曰臣雖甚愚迷豈不仰認聖意乎上曰進御加味養胃湯一貼煎入出榻敎命退承史以次退出
정조 13년
己酉八月十九日卯時上御重熙堂右副承旨入侍時右副承旨鄭大容記事官徐有聞李相璜金祖淳以次進伏訖命書傳敎曰右副承旨許遞前望單子入之又命書傳敎曰前承旨李書九口傳付軍職又命書傳敎曰船隻事行會有此大段做錯京畿外諸道皆令捉船上送則此有船艙以後所無之例如是之際該道擧行不但眩惑其爲貽弊尤當如何況諸道兵防船上來者足可用之畿邑捉船之姑令如例出於預備之意設有前例亦豈可遠及諸道乎聞承宣之言備局則誤聽承旨所傳筵敎而然云承旨雖誤傳何不往復徑先行會乎當該堂上推考更令廟堂三懸鈴星火行會諸道只於上來兵防船給糧料作隊起送而私船則切勿自各道執捉上送事詳細分付命退承史以次退出
정조 13년
己酉八月十九日初更上御重熙堂左副承旨入侍時左副承旨曺遠振假注書趙台榮記注官白慶楷記事官金祖淳以次進伏訖上命讀各道狀啓及日次公事仍書判付訖命退承史以次退出
정조 13년
行都承旨趙尙鎭坐直行左承旨尹師國坐右承旨李敏采坐左副承旨李鼎運坐直右副承旨金履成坐同副承旨曺遠振坐注書徐有聞仕直一員未差假注書趙台榮仕事變假注書鄭履綏仕
정조 13년
大駕詣永祐園入齋室後內閣政院玉堂藥房二品以上六曹堂上兩司長官口傳問安答曰知道
정조 13년
尹師國以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
李鼎運啓曰大司憲趙鼎鎭執義李運彬掌令李秉喆持平柳畊趙恪呈辭掌令閔彝顯在外監察茶時之意敢啓傳曰知道
정조 13년
尹師國啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 13년
趙尙鎭啓曰今日擧動時承旨不可不備員右副承旨金履成纔已出去卽爲牌招右承旨李鼎運傳旨未下何以爲之敢稟傳曰牌招
정조 13년
傳于趙尙鎭曰今日園所擧動當爲之以此分付
정조 13년
傳于尹師國曰今番則銅龍門入直軍六十名爲先後廂御營都領禁軍馬軍各只十人爲之
정조 13년
傳于趙尙鎭曰出宮門路以協陽門爲之
정조 13년
以右承旨李鼎運牌不進罷職傳旨傳于尹師國曰只推
정조 13년
趙尙鎭啓曰右承旨李鼎運旣有只推之命卽爲牌招何如傳曰允
정조 13년
以兵曹守宮望筒傳于尹師國曰兵曹摠府守宮仍
정조 13년
以兵曹別雲劍望筒傳于尹師國曰仍
정조 13년
趙尙鎭啓曰今日大駕詣永祐園入齋室後王大妃殿惠慶宮問安何承旨進去乎敢稟傳曰都承旨進去
정조 13년
尹師國啓曰藥房都提調李在協副提調趙尙鎭有稟達事來詣閤外請對矣傳曰退去
정조 13년
趙尙鎭啓曰諸承旨有稟達事來詣閤外請對矣傳曰退去
정조 13년
尹師國啓曰時原任大臣有稟達事來詣閤外請對矣傳曰退去
정조 13년
尹師國啓曰時原任閣臣有稟達事來詣閤外請對矣傳曰退去
정조 13년
趙尙鎭啓曰諸玉堂有稟達事來詣閤外請對矣傳曰退去
정조 13년
趙尙鎭啓曰諸承旨有稟達事更爲冒萬死請對矣傳曰退去
정조 13년
尹師國啓曰藥房都提調李在協提調徐有隣爲承候請對矣傳曰酬應難矣退去
정조 13년
趙尙鎭啓曰判府事徐命善領議政金熤判府事李性源爲承候請對矣傳曰欲爲休息卿等亦驅馳之餘卽爲退去宜矣
정조 13년
趙尙鎭啓曰時原任閣臣爲承候請對矣傳曰退去
정조 13년
李鼎運啓曰藥房都提調李在協提調徐有隣爲承候來待矣傳曰入侍
정조 13년
李鼎運啓曰時原任大臣爲承候來待矣傳曰入侍
정조 13년
李鼎運啓曰時原任閣臣爲承候來待矣傳曰入侍
정조 13년
趙尙鎭啓曰臣以王大妃殿惠慶宮問安下直進去之意敢啓傳曰知道
정조 13년
尹師國以都摠府言啓曰入直軍兵等中日習射事標信命下矣永祐園擧動相値不得爲之之意敢啓傳曰知道
정조 13년
李鼎運以兵曹言啓曰依下敎隨駕禁軍及駕後禁軍武藝別監內吹兼內吹等處療飢之意敢啓傳曰知道
정조 13년
尹師國以兵曹言啓曰依下敎傳命誤傳司謁李孝得決棍七度之意敢啓傳曰知道
정조 13년
李鼎運以訓鍊都監言啓曰今八月二十日永祐園擧動時金虎門軍十名軍餉色軍二十名將官率領挾輦侍衛南營馬兵十六名屛門把守次禁衛營御營廳定送還宮後各還直所而竝待標信擧行之意敢啓傳曰知道
정조 13년
李鼎運以御營廳言啓曰依下敎駕前別抄兼內吹及隨駕將校軍兵等處療飢之意敢啓傳曰知道
정조 13년
李鼎運以壯勇營言啓曰依下敎本營隨駕將校軍兵等處療飢次磨鍊分給之意敢啓傳曰知道
정조 13년
李鼎運以備邊司言啓曰黃海監司李洪載狀啓有草記回啓之命矣取見其狀本則以爲道內綿農之歉荒一道同然昨年失稔之餘今年尤有甚焉今若以本色責納殆同龜背刮毛各軍門各衙門所納諸色價布及均廳區劃江都所送選武布等今年條各樣軍布限明秋特許純錢上納俾紓軍民一分之力事請令廟堂稟處矣今年雨水最多於本道綿農受傷觀於前後農啓可以推知軍民事勢如難本色盡捧則毋寧趁早許代使之息肩紓力之爲可而第念綿農連年告歉京外木儲到底蕩然一向代捧誠爲可悶道臣雖云一道同然今年甚於昨年道內各邑豈無彼此優劣乎中其綿歉最甚處各軍門各衙門納布及江都所送選武布等各樣當年條特令純錢代納稍勝處許其參半代捧實合事宜而若其區別分等必有道臣之領略一從所見量宜擧行後據實狀聞之意分付何如傳曰允
정조 13년
李鼎運以司僕寺一二提調意啓曰依下敎駕轎梢差備巨達八名各木二疋布二疋各別施賞之意敢啓傳曰知道
정조 13년
己酉八月二十日卯時上御重熙堂右承旨入侍時右承旨李敏采假注書趙台榮記事官李相璜金祖淳以次進伏訖上命讀公事書判付訖上曰近來園所動駕時百官祗迎祗送勿爲磨鍊事曾有下敎則又有此煩稟何也今番亦置之事分付賤臣承命出傳命退諸臣以次退出
정조 13년
己酉八月二十日辰時上詣永祐園擧動入侍時行都承旨趙尙鎭行左承旨尹師國右承旨李敏采左副承旨李鼎運右副承旨金履成記事官徐有聞假注書趙台榮記注官金鳳顯記事官李相璜一提學金鍾秀檢校直閣徐鼎修鄭東浚直閣李晩秀待敎金祖淳以次隨駕上具黑布笠白布天翼乘轎出宣化門判府事徐命善李福源領議政金熤藥房都提調李在協判府事李性源右議政蔡濟恭齊進駕前奏曰殿下今日何爲而又有動駕之擧耶頃日臣等驚遑罔措之心迄今未定且膈間往來之候尙在靡寧若復躬臨園所悲疚過度諸節必致添損何不念及於此乎特從臣等之請亟收動駕之命焉上曰今則膈候幾至差減又有躬覽之事不得不動駕矣命善等曰見今工役別無親監之事矣上曰今行予當勉抑卿等須勿固請也命善等曰日前聖敎何嘗不以勉抑爲敎而及其躬臨園所觸境疚懷遂至有萬萬罔措之擧殿下亦不能自由故耳今日動駕雖伏承勉抑之敎又安知不復如前日乎姑寢園幸之命以盡保嗇之方稍待十數日聖候之夬復以爲動駕則道理也事面也少無所妨矣上曰此等時豈易得乎欲爲一時洩哀卿等退去仍命進駕在協曰俄聞入侍承旨所傳則卽者動駕有命之後膈候有越添之漸爲敎臣誠不勝萬萬焦迫克寢成命少俟愆度之夬復焉上曰膈氣不至大段何煩過慮今日若不能躬臨則實有添損之慮卿等更勿困我遂命進發在協攀輿奏曰臣固知自犯死罪而古有薛廣德事夫廣德一御史也能回主聽臣等雖甚無狀其官則保護也大臣也何殿下固拒之若是也惟願亟收動駕之命焉上曰爲卿等所困膈氣復欲亘上須退立也僉曰臣等誠意淺薄不能孚格天心莫非臣等之罪也夫哭泣不過小節今番則除哭泣節次是所望矣上曰受服而不哭於禮不可更勿煩請也駕出協陽門由建陽門出弘化門敎師國曰藥房副提調率醫官一人入於衛內隨駕事分付駕出興仁之門踰安樂峴詣園所入齋室降轎御齋室敎曰添補新閣比香大廳非但稍高且制度頗似丁字閣大違格式有駭觀瞻別工作之全不解事誠極駭然矣命書榻敎曰都監一堂上徐有隣爲先越俸一等別工作李顯民汰去殯所郞廳尹光碩更令該府拿問處之上曰添補閣還宮前盡爲撤去卽令改建事分付少頃上具緦服乘肩輿詣甕家外小次判府事徐命善領議政金熤左議政李在協判府事李性源右議政蔡濟恭以次隨詣進前上膈候復升仍有嘔逆之候命善曰纔到小次七情已動故膈候如此臣等誠不勝萬萬焦遑先以淸茶調蘇合元少許進御仍令內局正氣散一貼煎進何如上曰淸茶姑置之仍詣甕家內通禮啓哭上俯伏哭在位者皆哭通禮啓止哭再拜上哭盡哀不止仍攀撫莎土哀毁過度大臣閣臣承旨左右進前齊聲泣奏曰殿下何爲而復爲此過中之擧也何爲而復爲此過中之擧也請止哭焉止哭焉上不聽哭愈哀命善等曰實有無窮之慮矣何殿下任情哀毁有過於啓園時耶臣等焦遑之心已無可言而殿下何不抑情節哀以慰慈宮惟疾之憂耶亟願止哭焉上不聽膈氣又復添劇哭泣不能成聲命善等曰雖犯死罪敢效牽裾之義矣遂進伏扶侍連請止哭上不聽神氣漸益昏綴又有嘔逆之候不能鎭抑命善等曰今則萬萬煎迫不得不犯此萬死之罪遂扶護起立中官進前挾侍仍還小次命諸臣少退有頃乘步輿還齋室命以童便和蘇合元五丸薑汁一匙入之出榻敎時原任大臣閣臣爲承候請對入侍命善等進前奏曰今則聖候若何俄者攀號哭踊有加於啓園時臣等煎迫之狀更無仰達而殿下何自輕若是也臣等煩不敢盡達而此後大事將何以克襄祖宗艱大之托亦何以爲哉伏願殿下繼自今隨事寬譬以從臣等之請焉上曰童便和薑汁三匙入之出榻敎有隣跪進童便上進御訖上曰轝士大將入侍賤臣承命出回奏曰轝士大將未及待令矣上曰遷園時靷路予將躬審諸大臣及工判先詣可也命善等曰勞動旣多膈候未復此時躬審恐不可爲矣上曰一時勞動有何膈候之添損乎卿等先退可也少頃上具黑布笠白布天翼乘步輿出齋室命都廳李益運進前敎曰自園上奉梓室道路何以決定乎益運曰稍上則不無傾側之慮稍下則亦有迃回之歎直自白虎麓下以爲奉詣則似便好矣命駐駕看審白虎麓形止敎曰道路則都廳主掌爲之也仍進發由靑龍東狹路過踏十里前路詣箭串橋上降輿御小次命大臣以下進前敎曰俄者所經道路極爲平坦以此決定好矣命善等曰果甚平順實合靷路矣上曰此距津頭爲幾許里耶命善曰雖是相望之地當爲五里許矣敎兵曹判書具允鈺曰回鑾時路由小寺峴以此知委先廂可也命大臣以下退出仍乘駕轎命轝士大將任嵂進前敎曰俄者所過輦路卿似未及見入來時路由踏十里詳審形止以來也駕踰院峴至往十里前路尙鎭進前奏曰法駕大路所當審愼停當矣先廂旣已前導於小寺峴則大駕正路亦當一體以定而兵曹判書具允鈺錯認誤奏以致鑾輅之路中留蹕事體所在誠極未安兵曹判書具允鈺從重推考何如上曰依爲之出擧條上曰兵曹判書具允鈺記過出駕前下敎命回駕由小寺峴過先農壇前路命尙鎭奉審壇上詣安甲川上降轎御小次上曰進御莎芎茶和薑汁五匙生地黃汁三匙一貼煎入出榻敎少頃乘轎進發入興仁之門由弘化門入協陽門還內諸臣退出
정조 13년
己酉八月二十日申時上御重熙堂左副承旨入侍時左副承旨李敏采記事官徐有聞李相璜金祖淳以次進伏訖上曰提調持湯劑入侍出榻敎賤臣承命出與藥房提調徐有隣偕入進伏上曰進御藿香正氣散本方中加檳榔七分人蔘五分一貼煎入出榻敎上曰朝廷翌日問安勿爲之出榻敎命退諸臣以次退出
정조 13년
行都承旨趙尙鎭坐行左承旨尹師國坐右承旨李祖承坐左副承旨李書九坐直右副承旨曺遠振坐直同副承旨柳甲基在外注書徐有聞仕一員未差假注書趙台榮仕直事變假注書鄭履綏仕
정조 13년
藥房都提調李在協提調徐有隣副提調趙尙鎭啓曰園寢展拜聖慕益新哀疚過節愆度受損伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰入侍
정조 13년
曺遠振啓曰大司憲趙鼎鎭執義李運彬掌令李秉喆持平柳畊趙恪呈辭掌令閔彝顯在外監察茶時之意敢啓傳曰知道
정조 13년
尹師國啓曰來二十五日朝參日次而以國忌齋戒相値頉稟之意敢啓傳曰知道
정조 13년
趙尙鎭啓曰右承旨金履成今日不爲仕進卽爲牌招何如傳曰允
정조 13년
尹師國啓曰判府事徐命善領議政金熤判府事李性源右議政蔡濟恭爲承候來待矣傳曰入侍
정조 13년
曺遠振啓曰時原任閣臣爲承候來待矣傳曰入侍
정조 13년
傳于尹師國曰同副承旨入侍
정조 13년
傳于曺遠振曰承旨前望單子入之待下批牌招察任
정조 13년
承旨前望單子入之李書九柳甲基落點
정조 13년
傳于李書九曰瓦簷礴石異於地臺石封園後排設亦好以鶯峯石用之如岐山石物則不必用之此意知悉擧行事卽爲下諭于浮石所進去堂上
정조 13년
傳于李書九曰坐直承旨與都廳李益運入侍
정조 13년
吏曹遷園都監提調單尹塾
정조 13년
尹師國以訓鍊都監言啓曰依下敎帳幕軍二十名次知將校一人處各木一疋施賞之意敢啓傳曰知道
정조 13년
己酉八月二十一日卯時上御誠正閣藥房入診時原任大臣閣臣承候入侍時藥房都提調李在協提調徐有隣副提調趙尙鎭記事官徐有聞記注官金鳳顯記事官李相璜醫官徐命緯李春敷金光國李翊臣卞觀海判府事徐命善領議政金熤判府事李性源右議政蔡濟恭一提學金鍾秀檢校提學吳載純一直提學金憙二直提學金載瓚檢校直閣徐鼎修鄭東浚直閣李晩秀待敎金祖淳京畿監司徐有防左副承旨李敏采假注書趙台榮擧士大將任嵂以次進伏訖命善等曰勞動哀疚之餘聖體若何上曰昨夜膈氣又動以至進服童便矣命善等曰臣等之焦遑煎迫不可勝達昨日動駕是豈臣等所仰望於我殿下者耶苟或聖候不至欠和猶不必頻數勞動有乖愼重之義況昨日則旣無受服等禮節又値玉候之靡寧此時動駕豈不萬萬罔措乎臣等之轎前力請者實出於憂慮之極而只緣誠意淺薄不能孚格於上未承允兪之音莫非臣等不忠之罪也熤曰臣等於昨日伏承下敎有曰今此園幸若復任情過哀如受服時則九月以前雖有動駕之命卿等必惟意挽止可也爲敎故臣等竊自以爲聖敎如此今番則庶幾有節哀之道矣及夫駕詣園所任情過哀尤倍前日臣等之焦迫煎悶當復如何急於扶將致犯死罪臣等之罪亦大矣上曰憧憧之心不能自已致有昨日動駕而至於哭泣之過節予亦不知然而然矣初意以間五日展拜爲計矣膈氣旣如此卿等之陳請又如此五日之計拖至十日予懷耿耿何可勝言命善等齊聲曰大禮當前而克完之道惟在於聖躬之安豈可以聖懷之難抑而不思愼重之方頻數勞動以至玉體之種種添損乎在協請令醫官診候上曰不必每每診脈只令醫官議藥好矣在協固請上可之命緯翊臣觀海等以次診候訖命緯等曰左右脈候沈靜而比向時有不足之慮六君子湯加枳實龜甲則無溫燥助熱之慮有導痰理氣之效矣上曰六君子湯非不好矣而終有溫燥之慮只以降膈氣補脾胃等劑議定好矣命緯等草出香吉茶方文以入上曰好矣仍命書榻敎曰香吉茶一貼煎入熤曰昨日回鑾時將親審園所道路令兵判前導則徑先馳發致有輦路回旋之轝事體所在不可以做錯曲恕兵曹判書具允鈺罷職何如上曰從重推考可也出擧條上曰程道一事尙未究竟何以則爲好耶命善曰踏十里前路雖云少迃旣甚平坦至於小寺峴則自來峙險莫重轝路豈可以少迃爲嫌而舍平坦就峙險乎上曰踏十里與小寺峴迃路幾何熤等曰不過爲數里之間矣上曰然則以踏十里完定好矣上敎嵂曰與判尹更爲出去詳細看審後入來可也鍾秀曰兵防船今當到泊京江而楊花津以上間或有淺灘灘下又或有巖石値此水落之時勢難通船云臣意則先令三軍門尺量江水之淺深以探進船之無所礙滯然後可無臨時狼狽之慮矣上曰卿言似然使轝士大將仍爲乘船自纛島至楊花津詳探以來可也濟恭曰外方治道其勢不得不廣闊而聞田夫各治田畔之路或値兩邊坎陷之處則勢將塡補而以渠輩之力或有擔當不得者亦可悶矣上曰今則治道之費旣用儲置米庚午庚辰之例不必倣用然則田夫應役非所可論令該廳優給治道之需仍令地方官擔當擧行俾無一民無價空使之弊可也出擧條鍾秀曰曾經春坊挽章製述官啓下時政案考出之際不能詳審追後勘校則見漏者幾至三四人之多臣之憒憒之失著矣臣則惶恐待罪見漏人員更爲書入似合事宜故敢達上曰卿則推考一竝釐正改付標可也出擧條上曰見漏者誰某耶鍾秀曰尹蓍東李聖圭李堉三人矣上曰此三人皆是曾經宮官則事當循例書入於宮官秩而不此之爲必欲別爲抄啓者乃是吏判挾私於尹蓍東之致也是豈成說乎大抵吏判之意以爲別爲抄啓然後可以爲快故也右相之意何如濟恭曰聖敎至當矣熤曰臣以觀象監事有所仰稟矣聞該監之言中星更漏之測候釐正殆近五十年之久今則星次漸移幾至一度之差更漏亦因此不無進退之差當此遷園大禮定時一事實爲莫重而以此更漏用之於莫重之用者殊欠審愼之義更漏與日影不可不及今釐正而推其本則在於推步中星以定其躔次度數而若無儀器則測候無憑先鑄地平象限兩儀及新法日影以爲測候釐正之地云矣星宿躔次逐年有差則近五十年之久幾一度差移固其勢也而中星旣失其躔次則更漏之無憑亦其宜矣在璣齊政王政之大者況有莫重定時之事則尤不可不趁此時汲汲釐正而事係重大不敢自下擅便敢此稟裁且聞該監官生輩嫺於推步之學者絶罕而有金泳爲名人精於曆家諸法使之入屬本監與同此事恐不無實效矣上曰依爲之出擧條上曰幽宮之誌今將親撰所以揄揚而闡明之道予當竭力盡誠以不忍言不忍書之事抑哀忍痛泣血撰次一字一涕猶屬歇後語則看作尋常之文字循例編入於誌狀有非不忍廣示之意卿等之見如何命善曰誌文親撰實出於無窮之孝思而況御製文字事體至重則編入於列聖誌狀自是次第事矣熤曰臣竊伏聞園所誌文聖上將親撰親書竊仰聖意實不勝悲感欽歎之至而國家誌狀事體至重御製文字尤有別焉則列聖誌狀中似不得取舍存拔而文字體段有微辭焉婉辭焉惟願撰次之際益加審愼焉在協曰親製誌文事體莫重自下撰進文字猶當載錄於誌狀則頒下都監恐是應行之例矣性源曰誌文莫重御製事體又與詞臣之所撰進大異編入於列聖誌狀自是應行不可已之事矣濟恭曰二十八年之後永祐園文字今始有之況聖上親製則其事體之至重當如何也第臣自聞親製此文竊有所商量于中者我聖上今日所處之地實千古帝王之所未有者反復思之涕淚暗滋旣已親製則惟當致詳於當時事實一篇之中明其不然者當有之揄揚睿德者亦有之領相微婉之奏雖甚得宜遣辭之際臣愚死罪竊以爲必不無至難處之境至難言之地以是而頒示外間則事理實有未安篇完之後或示近臣仍載御製自內刊刻祗奉隧道恐爲至當矣上曰右相之意旣如此便亦一副當義理義理之言能無從乎諸大臣更陳所見可也命善曰御製文字與自下撰進有異臣則專以尊事體之意仰達矣熤曰臣未知列聖誌狀亦有存拔之例故俄者所達如此矣在協曰右相所奏旣非應行常例則不可謂之守經之論且今此親製旣出於揄揚之聖意則終非祕諱之事又與頒敎文之昭示中外有異而苟且祕諱則反致中外之疑惑矣性源曰以臣愚見右相之言非守經之論矣領相亦以微婉仰奏而雖尋常文字聖人之言理精仁熟況誌文是何等莫重文字聖上親撰中外已聞之八方臣民擧切願見之心誌文事體初不必頒示奉安都監之後不期頒示而自當頒示矣御製誌文何可不入於誌狀乎自內刊刻之言臣所未曉矣濟恭曰臣之所奏亦非祕諱之意也如欲頒示則別製一副當文字以昭義理則可也而誌文事體與此有異況至難處之境至難言之地雖極意微婉見之者自當有解其言外之旨臣之以不必頒揭爲言者區區之見實有在矣上曰卿言實感歎矣濟恭曰其時凶徒之謀無所不至據實直書之際非讒字無以形容而加讒字於此輩雖是歇勘亦豈不歸於至難言之地乎上曰至難言之地云云卽上逼於先朝之謂乎濟恭曰臣有所不敢言故曰以至難言之地而這五字本意果如聖敎矣在協曰領相亦以微婉二字仰奏而今日君臣上下曷嘗議到於先朝乎右相之言似或不爲無見而亦不必如是爲說矣濟恭曰今日君臣上下之曷嘗議到先朝臣豈不知而臣之淺慮實恐外間必有辭說終不如愼之於始矣上曰今則予之商量定矣命退諸臣以次退出
정조 13년
己酉八月二十一日午時上御重熙堂左副承旨入侍時左副承旨李敏采記事官徐有聞李相璜金祖淳稟事閣臣尹行任以次進伏訖上命書傳敎曰兵曹草記姑不批下而新園所設布帳又豈可責之京營門貽弊畿邑尤是難愼況來頭動駕當頻數趁今新備付之本府以爲永久專當之地令廟堂依筵敎區劃造給後形止草記仍以此意下諭畿伯及水原府使處又命書傳敎曰禮判實病旣如此工判船艙自多看檢戶判京曹多劇務都監事可悶啓園之後輪回入直亦不可暫曠知事尹塾遷園都監堂上加差卽爲牌招自今日推移入直事分付銘旌書寫之役例無兼管減下行任曰臣適因言端有所仰達者日前御營廳將校謂以車子運輸直毁客舍墻垣而本縣吏屬以不當如此有所挽止則該校率其二卒無數毆打其所作挐罔有紀極云車子運輸雖非此路亦有從便過去之地而見今客舍當爲欑室排設之處則事面又如何而幺麽校卒少無顧忌作此擧措萬萬驚駭況京軍門校卒之作挐外邑者曾有飭敎所當卽地依例報營狀聞而臣適在京無以擧行令該廳各別嚴勘何如上曰聞甚駭然朝令之下尋常沿路猶不敢如是作弊況莫重處乎以此以彼該營大將不能檢飭之失萬萬駭然其委折令政院問啓作弊校卒曾有直治報營之敎各別嚴覈箇箇考察期於取服以其形止卽爲報營仍令道伯卽爲狀聞可也出擧條命退諸臣以次退出
정조 13년
己酉八月二十一日申時上御重熙堂同副承旨入侍時同副承旨曺遠振假注書趙台榮記注官金鳳顯記事官金祖淳以次進伏訖上曰都廳入侍賤臣承命出與都廳李益運偕入進伏上曰添補閣役事方至何境耶益運曰若費今日之力似當盡成矣中排設廳以下若無層級則事涉如何故造軒時稍低尺許以存階級矣上曰唯益運曰補閣前面以滿箭障子遮設仍爲作門事甚便好矣上曰先朝五朔居廬之時猶無設門開閉之事只以布帳垂之可也益運曰當此隆寒東西壁只設滿箭障子似甚未安內設布帳何如上曰此亦無例之事置之可也命退諸臣以次退出
정조 13년
己酉八月二十一日酉時上御重熙堂同副承旨入侍時同副承旨曺遠振假注書趙台榮記注官金鳳顯編修官曺亨壽以次進伏訖上曰當該承旨許遞出榻敎命書傳敎曰昨日一院旣與之同周旋今又與共引出何也當該承旨遞差與未差之代前望單子入之待下批牌招察任命退承史以次退出
정조 13년
行都承旨趙尙鎭坐行左承旨尹師國坐右承旨李祖承坐直左副承旨李書九坐直右副承旨曺遠振坐同副承旨未差注書徐有聞仕一員未差假注書趙台榮仕直事變假注書鄭履綏仕
정조 13년
藥房都提調李在協提調徐有隣副提調趙尙鎭啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定繼進湯劑爲宜臣等不任區區憂慮敢來問安竝此仰稟答曰知道卿等不必入侍矣
정조 13년
趙尙鎭啓曰新除授同副承旨柳甲基時在忠淸道公州地斯速乘馹上來事下諭何如傳曰許遞前望單子入之
정조 13년
傳于趙尙鎭曰左副承旨入侍
정조 13년
以園所都監狀啓浮石數爻開錄事傳于李書九曰魂遊下礴石依補編受敎勿用全石乎如未浮出依此從便爲之事回諭
정조 13년
以原春監司狀啓長杠木載運船還泊事傳于趙尙鎭曰領來將校監色等後錄狀聞事回諭
정조 13년
以尹光碩囚單子傳于李書九曰放送
정조 13년
李書九啓曰因原任待敎尹行任所啓日前御營廳將校謂以車子運輸直毁客舍墻垣而本縣吏屬以不當如此有所挽止則該校率其二卒無數毆打其所作挐罔有紀極云聞甚駭然朝令之下尋常沿路猶不敢如是作弊況莫重處乎以此以彼該營大將不能檢飭之失萬萬駭然其委折令政院問啓事命下矣問于御營大將徐有大處則以爲今月二十日自臣營大車造送新園所之時各別申飭於領去將校使之十分審愼於道路行過之際矣今此作挐在於莫重之處此莫非臣不能檢飭之罪驚心恧蹙罔知攸措問啓之下無辭可達惶隕震越恭俟嚴誅云矣敢啓傳曰爲先從重推考
정조 13년
尹師國以兵曹言啓曰依下敎守摠兩營在前設布帳擧行前例與時在布帳浮數及鎭撫營管理營所在布帳浮數移文問之則守禦廳回移以爲本廳元無遺儲布帳三營將所屬各邑所在束伍軍布帳元數爲六百七十五浮故在前擧行時陵所晝停所設布城五軍門及鎭撫營管理營通同擧行至於基址狹小處則守摠兩營間或有各隨地方量宜擧行之例而今則設布城擧行數十年積廢之餘各邑所在布帳擧皆破傷實難全數責出云摠戎廳回移以爲本廳元無布帳故在前設布帳擧行時每以本廳所屬四鎭營及屬邑所在布帳分定擧行而都數爲八百五十五浮今以邑報觀之則破傷不用者十居其半全數責出其勢末由云鎭撫營回移以爲所在布帳中除其破傷而時存爲二百浮云管理營回移以爲所在布帳中除其破傷而可用者爲一百六十五浮矣今此遷園時舊園所新園所內外設布帳及宿所晝停所設布帳何以分定乎敢稟傳曰舊園所內外設布帳該都監已以訓禁兩營擧行之意筵稟定奪矣新園所則亦依圖形令廟堂造給本府矣果川宿所則令地方官與道伯相議管理鎭撫營中使之從便取用新邑晝停所則以排設房所在者靈幄近處量宜爲之事分付如是則守摠兩營別無擧行之事以此分付可也
정조 13년
趙尙鎭以奉常寺都提調提調意啓曰東籍親耕田所種稻豆太皮唐黍四種今八月晦間當爲成熟之意敢啓傳曰攝刈
정조 13년
己酉八月二十二日卯時上御重熙堂右承旨入侍時右承旨李書九假注書趙台榮記注官金鳳顯記事官李相璜以次進伏訖上命讀各道狀啓及日次公事仍書判付訖上曰洪義浩徐榮輔尙留在內閣耶書九曰姑未出去云矣命退承史以次退出
정조 13년
行都承旨趙尙鎭坐直行左承旨尹師國坐右承旨李祖承坐左副承旨李書九坐右副承旨曺遠振坐直同副承旨李壽咸未肅拜注書徐有聞仕直一員未差假注書趙台榮仕事變假注書鄭履綏仕
정조 13년
藥房都提調李在協提調徐有隣副提調趙尙鎭啓曰伏未審夜間聖體調攝若何寢睡水剌之節何如膈間往來之候亦何如此時停湯一日悶迫臣等率諸御醫趁早入診詳察聖候議定繼進當劑爲宜臣等不任區區憂慮敢來問安竝此仰稟答曰知道卿等不必入侍燥澁之劑亦難久服議藥停止亦勿問候宜矣
정조 13년
尹師國啓曰禁衛將官來言今日本營軍兵日次私習云矣敢啓傳曰知道
정조 13년
傳于趙尙鎭曰左副承旨與來待諸臣入侍
정조 13년
備忘記三和都護府使張顯佐下直長弓一張長箭一部片箭一部筒兒一箇賜給
정조 13년
傳于趙尙鎭曰右承旨入侍
정조 13년
吏曹口傳政事繕工提調李文源觀象監提調鄭昌順相換
정조 13년
傳于李祖承曰京畿監司入侍
정조 13년
以忠淸水使啓本椺木運納後船隻無事還泊監色姓名開錄事傳于趙尙鎭曰利運穩旋已可幸莫重所用品亦合用云領來監官及色吏令水使各別從厚施賞相當窠拔例陞遷後狀聞事回諭
정조 13년
傳于趙尙鎭曰坐直承旨入侍
정조 13년
以江華留守狀啓龍津萬戶陞拜代假將差送事傳于曺遠振曰其代令該曹口傳差出
정조 13년
兵曹口傳政事邊翰城爲龍津萬戶
정조 13년
以全羅監司狀啓善政碑撤去事傳于曺遠振曰尋常擧行每不若他道道伯事誠悶然推考此狀啓還下送使之不多日內改修正上送
정조 13년
尹師國以都摠府言啓曰入直軍兵等中日私習事標信命下矣雨勢如此不得爲之之意敢啓傳曰知道
정조 13년
曺遠振以吏曹言啓曰中學訓導高克忠東學訓導崔致祜南學訓導安敬默西學訓導金致礪竝過限未肅拜依例改差何如傳曰允
정조 13년
李祖承以刑曹言啓曰頃者園所動駕時衛外擊錚罪人之此時呼籲極爲無嚴或原情勿施或照法勘處事草記蒙允矣日前又有二名其一卽連山金召史爲其夫洪持欽殺獄稱冤也其一卽靈光幼學宋道昱等陳良面割付法聖鎭之弊也金女之事未知獄情之如何而係是四件內事至於宋道昱陳良割劃設有爲弊之端道臣自當據實上聞而朝令纔下民籲踵至其受嗾吏鄕欲售奸計之狀萬萬痛駭此等之習不可以關係民情有所容貸金女只原情勿施宋道昱自臣曹各別嚴勘何如傳曰允
정조 13년
己酉八月二十三日卯時上御誠正閣左副承旨與判尹陪往大將入侍時左副承旨李書九假注書趙台榮記注官金鳳顯記事官李相璜漢城判尹金文淳陪往大將任嵂以次進伏訖上曰卿等看審道路乎文淳曰臣等看審道路形止若由馬場里村中作路則傍近民家不得不撤毁者爲十餘戶若迤路村外則可無此弊道里亦且平穩矣至於小寺峴則諸議或以峴路持難蓋此峴雖有峴名初不高峻若治路則當與平地等耳恐不當以峴路爲難矣上曰卿等之言雖如此間亦有岐貳之議則何必以是爲定乎文淳曰臣於日昨看審道路形便則自舊園所靑龍洞口過典農里踏十里至馬場里分爲兩路一路則從往十里下作路一路則從小寺峴作路而里數則小寺峴雖差近治道功役則往十里下路甚爲便易以此路修治恐爲得宜纛島浮橋處從民家中間作路不無略干毁撤之擧從民村上邊田間作路則路甚平坦而亦無此弊以此路爲定亦合事宜日前都監堂上看審時必當詳察便否而浮橋處所及今完定然後道路可以修治故敢此仰達矣上曰依爲之以此分付都監及工曹可也出擧條文淳曰臣等果沿江上下測其淺深則纔爲半丈者爲三處而若今晦來望水盛之時則庶可行船云而但於來望聚船則浮橋造成時必多窘速之患其在預備之道分付工曹預捉京江留在船隻以爲不虞之費似好矣上曰已令畿伯執捉水上水下船隻而厥數爲二百則何必更捉他船乎仍命文淳等先退上曰下直守令入侍出榻敎賤臣承命出與三和府使張鉉佐偕入進伏命鉉佐奏職姓名訖敎曰本州是閑局下去善爲也命承旨宣諭訖命退諸臣以次退出
정조 13년
己酉八月二十三日巳時上御重熙堂右承旨與京畿監司入侍時右承旨李祖承假注書趙台榮記事官李相璜金祖淳以次進伏訖上命讀公事書判付訖上曰惠慶宮進服蔘吉茶自今日停止出榻敎命書傳敎曰事務相妨戶判徐有隣兼帶藥院許遞船艙事不可不照管繕工提調李文源與工判鄭昌順所帶提調相換事分付上曰新園所丁字閣擇日單子分付觀象監使之入之賤臣承命出傳命退諸臣以次退出
정조 13년
己酉八月二十三日酉時上御重熙堂坐直承旨入侍時右副承旨曺遠振記事官徐有聞記注官金鳳顯記事官金祖淳以次進伏訖上命書傳敎曰新除授承旨敍用牌招察任命讀公事書判付訖命退承史以次退出
정조 13년
己酉八月二十三日酉時上御重熙堂右承旨入侍時右承旨李祖承記事官徐有聞李相璜金祖淳以次進伏訖上曰進御童便調蘇合元五丸及薑汁入之出榻敎命祖承讀公事書判付訖命退承史以次退出
정조 13년
行都承旨趙尙鎭坐直行左承旨尹師國坐右承旨李祖承坐直左副承旨李書九坐右副承旨曺遠振坐同副承旨未差注書徐有聞仕直一員未差假注書趙台榮仕事變假注書鄭履綏仕
정조 13년
藥房都提調李在協副提調趙尙鎭啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰昨日夜深之後衝亘之症甚緊副提調適在直再進童便蘇合元朝氣頗勝此不過一時往來之症今日別無可服之藥矣
정조 13년
趙尙鎭啓曰藥房都提調李在協副提調趙尙鎭爲承候來詣請對矣傳曰入侍
정조 13년
曺遠振啓曰判府事徐命善李福源領議政金熤判府事李性源右議政蔡濟恭爲承候來待矣傳曰入侍
정조 13년
李書九啓曰大司憲趙鼎鎭執義李運彬掌令李秉喆持平柳畊趙恪呈辭掌令閔彝顯在外監察茶時之意敢啓傳曰知道
정조 13년
傳于趙尙鎭曰坐直承旨與都廳李益運入侍
정조 13년
李書九以弘文館言啓曰副校理李琬連呈辭單不爲行公卽爲牌招察任何如傳曰允
정조 13년
趙尙鎭以內醫院都提調副提調意啓曰當此逐日問安之時提調不可不備員提調有闕之代令該曹口傳差出何如傳曰允
정조 13년
吏曹口傳政書吳載純爲內醫院提調
정조 13년
李祖承以吏曹言啓曰今此徽陵忌辰祭獻官前承旨閔台爀塡差而時無職名令該曹口傳付軍職何如傳曰允
정조 13년
兵曹口傳政事副司直閔台爀
정조 13년
己酉八月二十四日巳時上御誠正閣藥房承候入侍時藥房都提調李在協副提調趙尙鎭記事官徐有聞記注官白慶楷記事官李相璜閣臣金祖淳醫官徐命緯李翊臣卞觀海李春敷金光國以次進伏訖在協曰伏聞昨夜膈候欠寧以至進御童便蘇合元云臣等之焦遑悶迫何可勝達目下諸節更若何上曰昨日夜深後膈氣忽然衝亘故童便蘇合元等劑再次進服而今則已得差勝此不過一時往來之症何必過慮在協曰雖是往來之候其爲憂慮當復如何上曰心懷安穩則膈氣自可差減而予於近日疚懷用慮不能自已膈氣之添損良有以也在協曰聖懷安得不然而大禮當前深加寬抑無以孝傷孝以爲保嗇之地是臣等區區之望也仍請診候上可之命緯翊臣觀海等以次進前診候訖命緯等曰左三部比向時差勝而右三部沈而不足矣在協曰童便蘇合元係是峻劑而連爲進御誠爲可悶矣命緯等曰童便等劑係是消導之劑難責調補之效臣等以爲行氣消滯導痰和中之劑不可不進御矣上曰何藥乎命緯等曰天香二陳湯矣上曰調理之劑連爲進服故近日煩燥不得穩睡二陳湯不無溫燥之慮乎命緯等曰膈候之衝亘由於氣度之不調氣度之不調亦由於疚懷用慮之太過二陳湯旣無大段溫燥之慮實有理氣導痰之效姑爲進御更爲議定他藥恐好矣上曰然則姑以一貼煎入好矣仍命尙鎭書榻敎曰進御天香二陳湯一貼煎入在協曰聖候尙未復常膈候深夜衝亘豈不萬萬悶迫乎臣等職忝保護自今日當輪直藥院矣上曰何必直宿乎在協固請上猶不許命在協等先退上曰右副承旨入侍出榻敎賤臣承命出傳右副承旨曺遠振追入進伏上曰工曹判書入侍出榻敎賤臣承命出與工曹判書鄭昌順偕入進伏上曰都廳入侍出榻敎賤臣承命出與都廳李晩秀偕入進伏上敎晩秀曰工役今至何境乎晩秀曰幾皆就緖而車輪長杠木等物姑未及造成矣上曰表石未寒前下送園所以爲自園所都監鐫刻好矣仍命晩秀先退上敎昌順曰船隻之已爲上來者爲幾何云耶昌順曰合爲六十七隻矣上曰此數似無不足之慮矣昌順曰恐然矣上曰剩船卽爲還送俾無私卜愆期之弊可也昌順曰朝家深軫私卜之一或過時前後下敎不啻縷縷故臣等方仰體德意益加惕念矣上曰戶判所謂補階板云云似未及商量矣予意則以小木列布而加把子於小木之上則旣甚完固且爲省弊卿意則以爲如何昌順曰聖敎誠至當矣上曰與戶判更爲商議善處好矣上曰都摠李益運入來之意分付可也賤臣承命出傳命退承史以次退出
정조 13년
己酉八月二十四日午時上御誠正閣時原任大臣閣臣承候入侍時判府事徐命善李福源領議政金熤判府事李性源右議政蔡濟恭一提學金鍾秀檢校提學吳載純原任直提學徐有防一直提學金憙二直提學金載瓚檢校直閣徐鼎修鄭東浚直閣李晩秀待敎金祖淳同副承旨李壽咸假注書趙台榮記注官白慶楷金鳳顯以次進伏訖命善等曰俄伏見藥房啓辭批旨有膈候添損童便進御之敎臣等不勝憂慮敢請承候伏未審午間聖體調攝若何上曰今則向差矣命善曰膈間往來之候添發無時則今雖少愈未可以快復論臣等憂慮之忱不得暫時少弛也上曰昨日日氣不佳故果有膈氣之衝亘而此與疝症之上亘有異矣熤曰膈氣衝亘之時得無牽痛之慮乎上曰不至牽痛矣熤曰膈候頻數往來則不可以如干茶飮調治使醫官議定當進之劑宜矣上曰寢睡近不得善爲是可悶也福源曰近來諸症皆隨神氣而添發伏願聖上勿爲勞心焉上曰近有文字之役故不無微勞之事矣命善曰凡文字撰述多費精神又況有書字之勞姑俟聖候之快復以爲製寫宜矣上曰予欲觀數日而以正書矣熤曰伏承玉音愆度尙此彌留誠不勝萬萬焦悶矣上曰日昨筵中自聞右相言予心少弛矣誌文今雖撰出不至刊行故僅續文理只書事實而取其已撰之行狀但改起頭結辭別無費心力之事矣濟恭曰今以不費心力雖有下敎臣等每伏覩親撰文字雖一句一字未嘗放過今於莫重文字撰出之際聖心自然致勞矣以臣等言之若値述作之時或於枕上寤寐耿耿未敢知聖心亦如此乎上曰果如卿言矣今撰此文字雖一字有難放過撰出之後雖不頒示或有觀之者是豈不難耶命善曰親製親寫後雖至入刻之役皆聖心致勞處矣上曰必欲刪述而猶爲數十張矣性源曰向者山川祭文皆親自撰成以致玉候之越添今當撰出莫重之文安得不勞心而損節乎上曰伊日祭文不過偶然所撰而只述祈祝之辭卿等見之乎命善等曰果已伏見矣上曰別無疵病乎福源曰雖善文之人必不敢贊一辭矣熤曰誌文正書非但勞心必多用力是甚伏悶矣上曰丁字閣上樑文今已正書否命善曰自今日欲爲正書而內下疋緞長爲三十餘尺如欲盈幅而書之則字樣必稍大何以爲之乎上曰稍大書之尤似好矣命善曰干支上乾隆年號亦當書之耶上曰以上之幾年書之可也上曰草圖書已爲書出乎命善曰使曺允亨書出矣上曰上樑文李判府誠善爲撰成矣熤等曰臣等亦爲得見而果善撰矣濟恭曰李判府事素嫺於四六文字而今番所撰又倣唐儷之體且無衰老之氣矣上敎福源曰卿於此等文字所撰多矣福源曰臣猥經文任故前後果有所撰之文矣熤曰當此靜攝之時藥院直宿不可不爲之自今雖以一人連爲輪直宜矣上曰何必以直宿爲也命善曰聞內局都提調言則直宿不得準請故更欲仰請云矣上曰已敎於都提擧矣今此提調有闕而無可合人吏判意見有誰可合之人乎鍾秀曰已經中無故之人不過數人未經中只有秋判及判尹二人矣命善曰秋判則是刑官似有如何之端矣上曰雖是刑官又何有哉熤曰臣在原任時臣子載瓚雖行公於備堂今則臣又在見職勢不得行公且有先朝下敎特許遞改宜矣上曰此則自有前例前領相及趙榮國父子同行於備堂而旣以先朝下敎仰奏右相筵退後考見文跡仰稟可也熤曰洪樂仁備堂遞改時果有先朝下敎矣命大臣以下先退上曰右承旨入侍出榻敎賤臣承命出傳右承旨李祖承進伏命書公事判付訖命退承史以次退
정조 13년
己酉八月二十四日申時上御重熙堂承旨入侍時右承旨李祖承記事官徐有聞記注官金鳳顯記事官金祖淳以次進伏訖上曰俄於筵席亦有所下敎者卿其退去事傳諭于藥房都提擧此口啓亦爲還傳可也賤臣承命出傳命祖承讀公事書判付訖命退承史以次退出
정조 13년
己酉八月二十四日酉時上御重熙堂坐直承旨與都廳入侍時右承旨李祖承記事官徐有聞記注官白慶楷金鳳顯都廳李益運以次進伏訖上曰功役今至何境耶益運曰添補閣及治道等事今幾垂畢而各色假家尙未造成矣上曰何間當訖役耶益運曰內造果廳及都薛里各差備內官假家今纔始役畢役似在來旬矣上曰內官及薛里等假家勿爲造成只建造果廳可也益運曰中排設廳最下間直接大門未免淺露不可無遮前之擧以滿箭帳子爲之何如上曰好矣益運曰溫堗所用雜石以安樂峴及白虎外補土等處所鋪石子從便取用恐爲無妨矣上曰唯益運曰靑龍外治道初以右邊爲之之意有所仰達而更爲看審則間或有陡絶之處從左邊伐木治道何如上曰唯益運曰向者李晩秀入侍時以欑宮蓋兒依軍幕樣造成事有所下敎而其時日候似當嚴寒不可不紙塗矣上曰欑宮欑室之制何如益運曰欑宮則比欑室尤爲體重矣上曰勿論欑宮欑室又勿論稍高稍低參以事勢從長善處而必設板子以防風寒好矣上曰稍待功役之就緖都廳與別工作當往果川造成添補閣而制樣不無疑晦明間馳往看審後稟處可也仍命益運先退命書傳敎曰同副見有實恙許遞前望單子入之命退承史以次退出
정조 13년
行都承旨趙尙鎭坐行左承旨尹師國坐直右承旨李祖承坐左副承旨李書九坐直右副承旨曺遠振坐同副承旨未差注書徐有聞仕一員未差假注書趙台榮仕直事變假注書鄭履綏仕
정조 13년
藥房都提調李在協提調吳載純副提調趙尙鎭啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候爲宜臣等不任區區憂慮敢來問安竝此仰稟答曰比昨差勝今日不必服藥矣
정조 13년
李祖承啓曰大司憲趙鼎鎭執義李運彬掌令李秉喆持平柳畊趙恪呈辭掌令閔彝顯在外監察茶時之意敢啓傳曰知道
정조 13년
尹師國啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 13년
傳于趙尙鎭曰左副承旨與都廳李益運入侍